google/wiki40b huggingface dataset:
Σπυρίδων Κατσώτας

Βιογραφικά στοιχεία

Ήταν γιος του Παυσανία Κατσώτα. Ήταν αξιωματικός του στρατού και είχε αποστρατευθεί με τον βαθμό του ταγματάρχη. Στις εκλογές του 1964 εξελέγη με την Ένωση Κέντρου βουλευτής Αιτωλοακαρνανίας. Εσωκομματικά ανήκε στην ομάδα του Ανδρέα Παπανδρέου.
Την νύχτα του πραξικοπήματος της 21ης Απριλίου συνελλήφθη από την αστυνομία.  Εν συνεχεία, όμως, ήταν ένας από τους 59 πολιτικούς που βολιδοσκοπήθηκε από το δικτατορικό καθεστώς για την συμμετοχή του σε κάποια κυβέρνηση ενώ συναντήθηκε με τον Γεώργιο Παπαδόπουλο, συνάντηση την οποία δημόσια επιδοκίμασε ο πατέρας του, Παυσανίας Κατσώτας. Αντίθετα ο Ανδρέας Παπανδρέου αποδοκίμασε τις κινήσεις του Κατσώτα χαρακτηρίζοντάς τον προδότη. Το 1971 υπέγραψε μαζί με άλλους πρώην βουλευτής δήλώση, με την οποία επιδοκίμαζαν το καθεστώς Παπαδόπουλου. Τελικά στις 31 Ιουλίου 1972 διορίστηκε υφυπουργός παρά τω πρωθυπουργώ στην δικτατορική κυβέρνηση Παπαδόπουλου. 
Ήταν παντρεμένος με την Έλσα Παπαδημητρίου σε πρώτο γάμο. Τον Οκτώβριο του 2012 τρεις ληστές εισήλθαν στο διαμέρισμά του δολοφονώντας την δεύτερη σύζυγό του.
Μάσταυρα (Λυκία)

Τα Μάσταυρα ήσαν πόλη στην αρχαία Λυκία.
Πιθανώς να ευρίσκονταν στην τοποθεσία του σημερινού Ντερεαγκζί, περίπου 25 χμ. βορειοδυτικά από τα Μύρα, το οποίο, ωστόσο, δεν θα πρέπει να συγχέεται με το Ντερεαγκζί του Ναζιλί ή το Ντερεαγκζί της Ιντσίρλιοβα.
Το Ντερεαγκζί διέθετε μεγάλη τρουλωτή εκκλησία κατασκευασμένη από πλίνθους, η οποία πιθανώς να αποτελούσε τον Καθεδρικό Ναό των Μάσταυρων.

Επισκοπή

Η επισκοπή των Μάσταυρων της Λυκίας αναφέρεται στις Notitiae Episcopatuum του 7ου και του 10ου αιώνα ως έχουσα πρώτο βαθμό μεταξύ των υπαγόμενων εκκλησιαστικών υποδιαιρέσεων στη μητροπολιτική έδρα των Μύρων.
Κανείς επίσκοπος της συγκεκριμένης επισκοπής δεν αναφέρεται ονομαστικά σε σωζόμενα έγγραφα, με εξαίρεση τον Βαάνη, ο οποίος μετείχε στην Φωτιανή Σύνοδο της Κωνσταντινούπολης, ενώ δεν επρόκειτο για επίσκοπο των Μάσταυρων της Ασίας, όπως αναφερόταν στις αναφορές της εποχής, αλλά των Μάσταυρων της Λυκίας.
Μην αποτελώντας, πλέον, έδρα επισκόπου, τα Μάσταυρα της Λυκίας λογίζονται, σήμερα, από την Καθολική Εκκλησία ως τιμητική επισκοπή.
Πτήση 9525 της Germanwings

Ατύχημα

Η πτήση 9525 της Germanwings απογειώθηκε από το διάδρομο 07R (07 δεξιός) του αεροδρομίου της Βαρκελώνης El Pratt περίπου 11:01 (ώρα Ελλάδος) με προορισμό το Ντύσελντορφ της Γερμανίας και προγραμματισμένη ώρα άφιξης 12:39 (ώρα Ελλάδος).
Το αεροσκάφος πετούσε στο επίπεδο πτήσης 380 (38.000 πόδια, περίπου 11.580μ από την επιφάνεια της θάλασσας) στον εναέριο χώρο της Γαλλίας, όταν 3 λεπτά πριν την αρχική προγραμματισμένη κάθοδό του χάθηκε από το ραντάρ στις 11:53 (ώρα Ελλάδος). Κατέπεσε σε μια περιοχή των Γαλλικών Άλπεων 100χλμ βόρεια της Νίκαιας

Αεροσκάφος

Το αεροσκάφος που εκτελούσε την πτήση 9525 της Germanwings ήταν ένα Airbus A320-200 με νηολόγιο D-AIPX που ανήκε στη Lufthansa και είχε παραχωρηθεί στη θυγατρική της εταιρεία Germanwings. Το αεροσκάφος είχε Σειριακό αριθμό 147. Η πρώτη του πτήση πραγματοποιήθηκε στις 29 Νοεμβρίου 1990, και παραδόθηκε στη Lufthansa στις 5 Φεβρουαρίου 1991. Η Germanwings το απέκτησε αρχικά το 2003. Το 2004 επέστρεψε στη Lufthansa και δόθηκε ξανά στην Germanwings στις 31 Ιανουαρίου 2014.
Από τις 25 Μαρτίου 2015 η εταιρεία Germanwings άλλαξε τον αριθμό πτήσης του δρομολογίου Ντύσελντορφ-Βαρκελώνη και Βαρκελώνη-Ντύσελντορφ σε 4U9440 και 4U9441 αντίστοιχα.
Μπλακ τζακ

Το Μπλακ τζακ (Blackjack), επίσης γνωστό και ως εικοσιμία, είναι ένα από τα πιο δημοφιλή τυχερά παιχνίδια στον κόσμο. Μεγάλο μέρος της δημοτικότητάς του οφείλεται στο γεγονός ότι συνδυάζει την τύχη με τις ικανότητες του παίκτη. Είναι πολύ γνωστό άλλωστε το card counting, δηλαδή η τεχνική που αναπτύσσουν ορισμένοι παίκτες του μπλακ τζακ, σύμφωνα με την οποία, παρατηρώντας ποια φύλλα έχουν περάσει, ποντάρουν ανάλογα και αποκτούν με αυτόν τον τρόπο το πλεονέκτημα έναντι του καζίνο. Πρόγονος του Μπλακ-τζακ ήταν το vingt-et-un (εικοσιένα), η προέλευση του οποίου ήταν τα γαλλικά καζίνο του 1700 και δεν περιείχε το μπόνους 3 προς 2 για την εικοσιμία με δύο φύλλα.
Παραλλαγή του είναι το Double Exposure Blackjack που παρουσιάστηκε και πατενταρίστηκε από τον Richard A. Epstein. Σε αυτό και τα δύο φύλλα του κρουπιέρη είναι ανοιχτά. Καθώς αυτό αυξάνει το πλεονέκτημα του παίκτη, οι υπόλοιποι κανόνες είναι έτσι σχεδιασμένοι ώστε να αναιρέσουν αυτό το πλεονέκτημα. Οι παίκτες χάνουν τα πονταρίσματα τους όταν φέρουν ισοπαλία με τον κρουπιέρη και το μπλακτζάκ πληρώνεται μόνο με αναλογία 1:1. Επιπλέον, ο παίκτης μπορεί να κάνει split τα φύλλα του μόνο μία φορά.
Αιγινητικός

Ο Αιγινητικός είναι δικανικός λόγος του Ισοκράτη που αφορά στην διεκδίκηση της κληρονομιάς και τη νομιμότητα της υιοθεσίας σύμφωνα με το δίκαιο τριών διαφορετικών πόλεων, των Αιγινιτών, γιατί εκεί ζούσαν ο διαθέτης και ο κληρονόμος, όταν συντάχθηκε η διαθήκη και επιπλέον γιατί εκεί εκδικάζεται η υπόθεση. Ο νόμος των Σιφνίων γιατί είναι το δίκαιο της πολιτείας του διαθέτη και του κληρονόμου και ο νόμος της πολιτείας της ενάγουσας, γιατί αυτόν μπορεί να θελήσει αυτή να επικαλεστεί και να απαιτήσει με βάση αυτόν να κριθεί η υπόθεση. Αποτελείται από 51 παραγράφους περ. 350 στίχοι και υπάρχει σε 17 χειρόγραφα.

Υπόθεση

Εκτός από την ιδιαιτερότητα της υπόθεσης ο Ισοκράτης προβαίνει στην τριπλή αναφορά έχοντας σαφώς υπόψη του και την αντίληψη, που ήταν κοινή στους αρχαίους Έλληνες, ότι η συγκριτική μελέτη των δικαίων των πόλεων αποτελούσε σπουδαίο μέσο βελτίωσης της δικαιοσύνης.
O Θρασύλοχος από τη Σίφνο, που γεννήθηκε από τον τρίτο γάμο του μάντη Θράσυλλου, υιοθέτησε, όταν ήταν ετοιμοθάνατος, ένα ανιψιό της πρώτης γυναίκας του πατέρα του και τον επέλεξε, ως επίκληρο για σύζυγο της αδελφής του. Όμως μια ετεροθαλής αδελφή του Θρασύλοχου, νόθα κόρη του Θράσυλλου, διεκδίκησε δικαστικώς την κληρονομιά. Σ΄αυτή, ή για την ακρίβεια στους εκπροσώπους της, απαντά ο νόμιμος κληρονόμος και εναγόμενο με τον λόγο αυτό, που του έγραψε ο Ισοκράτης.

Βασιμότητα υιοθεσίας

Ο νόμιμος κληρονόμος θίγει τους ευρύτερους σκοπούς του θεσμού της υιοθεσίας, που δεν ρύθμιζε μόνο το θέμα της κληρονομικής διαδοχής, αλλά και ευρύτερα ζητήματα από πρακτικής σημασίας, όπως η περίθαλψη του υιοθετούντα, έως και θρησκευτικής, όπως οι μεταθανάτιες τιμές. Ο εναγόμενος λοιπόν φαίνεται ότι και στα ευρύτερα αυτά καθήκοντα ανταποκρίθηκε, ώστε και με βάση το άγραφο δίκαιο να κρίνεται άξιος της υιοθεσίας.
Αποδείχνοντας λοιπόν την υιοθεσία και τη διαθήκη έγκυρες με βάση και τους τρεις νόμους, τους προσδίδει πολύ μεγαλύτερο κύρος. Η δυνατότητα να επικαλεστεί τους νόμους και άλλης ελληνικής πολιτείας μας παρέχει την πεποίθηση των αρχαίων Ελλήνων ότι κατά βάση το δίκαιο των ελληνικων πόλεων ήταν ενιαίο, αφού πήγαζε από το πανάρχαιο πανελλήνιο δίκαιο, το οικιακόν.
Ινδοί στο Μπανγκλαντές

Έμβασμα

Το 2012, το Μπαγκλαντές ήταν το πέμπτο μεταξύ των εθνών που έστελναν τα υψηλότερα εμβάσματα στην Ινδία. Οι Ινδοί εργάτες στο Μπαγκλαντές που απέστελναν περισσότερα από $3.7 δισεκατομμύρια δολάρια πίσω στην Ινδία το 2012. Το Μπαγκλαντές είναι η 5η μεγαλύτερη πηγή εμβασμάτων στην Ινδία. Αυτή είναι η επίσημη εικόνα, ενώ η ανεπίσημη πιστεύεται ότι είναι σημαντικά μεγαλύτερη. Οι περισσότεροι από αυτούς έρχονται με τουριστική βίζα και τείνουν να παραμείνουν.

Πολιτικές επιπτώσεις

Η μεταναστευτική κοινότητα είναι συχνά πηγή έριδος μεταξύ των δύο χωρών, σύμφωνα με τις διαθέσιμες αναφορές, καθώς οι Ινδοί που διέμεναν παράνομα στη χώρα κατάγονταν από τις πολιτείες Δυτική Βεγγάλη, Μεγκαλάγια, Ασσάμ, Τρίπουρα και Μιζόραμ και είχαν εξαπλωθεί σε πολλές αστικές και αγροτικές περιοχές.

Πρόσφυγες

Τον Ιούλιο 2016, τέσσερις χιλιάδες Ινδοί κατέφυγαν στο Λαλμονιρχάτ του Μπαγκλαντές μετά από τις πλημμύρες στη Δυτική Βεγγάλη της Ινδίας.
Κυβέρνηση Δημητρίου Ράλλη 1903

Ιστορικό

Ο βασιλιάς έδωσε, μετά την παραίτηση Θεοτόκη, έδωσε την εντολή σχηματισμού κυβέρνησης στον Δημήτριο Ράλλη, αρχηγό του τέταρτου κόμματος της Βουλής σύμφωνα με τις εκλογές του 1902. Στην κυβέρνηση που σχημάτισε συμμετείχαν και στελέχη του κόμματος του Δηλιγιάννη. Καθόλο το διάστημα παραμονής του στην κυβέρνηση η Βουλή παρέμεινε κλειστή λόγω θέρους ενώ ο ίδιος παρέτεινε την αναστολή των εργασιών του κοινοβουλίου επιχειρώντας παράλληλα να διαλύσει το κόμμα του Δηλιγιάννη. 
Αν και ο ίδιος επιχείρησε να πείσει τον Βασιλιά να διαλύσει την βουλή και να προκηρύξει εκλογές, το αίτημά του δεν έγινε δεκτό με αποτέλεσμα να παραιτηθεί τον Δεκέμβριο του ίδιου έτους, όταν και η βουλή ξεκίνησε την λειτουργία της. 
Κατά τη διάρκεια της διακυβέρνησής του ψηφίστηκε το νομοσχέδιο σχετικά με την αναδιοργάνωση του στρατού και έλαβαν χώρα ταραχές που έμειναν στην ιστορία ως «Ορεστειακά». Αφορμή για τις ταραχές αυτές, που είχαν άμεση σχέση με το γλωσσικό ζήτημα, ήταν η παράσταση της Ορέστειας του Αισχύλου, σε μετάφραση στη δημοτική, που ανέβηκε από το Βασιλικό θέατρο.
Κολύμβηση στο Παγκόσμιο Πρωτάθλημα Υγρού Στίβου 2019 – 100 μέτρα ελεύθερο ανδρών

Ημιτελικοί

Οι ημιτελικοί διεξήχθησαν στις 24 Ιουλίου, ώρα 20:26.
Βλαχομιχάλης

Βιογραφικά στοιχεία

Ο Βλαχομιχάλης γεννήθηκε το 1778 στην Ιερισσό Χαλκιδικής. Ήταν ένας από τους πρωτεργάτες της επανάστασης στο Άγιο Όρος και στη Χαλκιδική το 1821, στην οποία συμμετείχαν και οι γιοί του Αθανάσιος και Κωνσταντίνος. Μετά την καταστολή της επανάστασης στην Μακεδονία κατέφυγε στην νότια Ελλάδα και πήρε μέρος στην Μάχη στα Βρυσάκια της Εύβοιας τον Ιούνιο του 1822, πολέμησε εναντίον του Δράμαλη στην Πελοπόννησο υπο τις διαταγές του Ηλία Κατσάκου Μαυρομιχάλη και πήρε μέρος στις μάχες του Νεοκάστρου και της Σχινόλακκας της Πυλίας όταν ο Ιμπραήμ εισέβαλε στην Πελοπόννησο. Πολέμησε επίσης στην Αταλάντη εναντίον του Πασόμπεη. Συχνά αναφέρονταν και ως Ολύμπιος, εσφαλμένα. Μετά την απελευθέρωση κατατάχθηκε στους αξιωματικούς πέμπτης τάξεως.
Τζον Βιαφάρα

Πρώιμη καριέρα

Γεννημένος στην Κολομβιανή πόλη Robles, ο Viáfara κέρδισε τη διεθνή προσοχή ενώ έπαιζε για την Once Caldas, για την οποία έπαιξε σημαντικό ρόλο κατά τη διάρκεια της επιτυχίας της ομάδας του στην 2004 Copa Libertadores, σκοράροντας από μακριά στον τελικό εναντίον της Μπόκα Τζούνιορς.

Πόρτσμουθ

Οι εμφανίσεις του τον έκαναν μόνιμο στην Εθνικής Ομάδα ποδοσφαίρου της Κολομβίας, και κέρδισε μεταγραφή ύψους  €2,2 εκατ. για την αγγλική ομάδα  Πόρτσμουθ στις 23 ιουνίου 2005.
Έπαιξε σε 14 αγώνες πρωταθλήματος υπό τον Alain Perrin στο Πόρτσμουθ, league, πετυχαίνοντας ένα γκολ, με ήττα 2-1 στο Μάντσεστερ στις 27 αυγούστου. Ο Perrin απολύθηκε και ο Viáfara κόπηκε από τον Harry Redknapp που επέστρεψε ως μάνατζερ.
Στις 30 ιανουαρίου 2006, δάνεισαν τον Viáfara στην ισπανική ομάδα Ρεάλ Σοσιεδάδ της La Liga για έξι μήνες μαζί με τον Μαρκ Γκονζάλες της Λίβερπουλ. Στο τέλος αυτής της συμφωνίας, η Ρεάλ αρνήθηκε την ευκαιρία να αγοράσει τον Viáfara και επέστρεψε στην Πόρτσμουθ και πάλι,μετά από 11 αγώνες και δύο κόκκινες κάρτες.

Σαουθάμπτον

Στις 4 Αυγούστου 2006, υπέγραψε τριετή συμφωνία με τη Σαουθάμπτον, αντιπάλους της Πορτσμουθ στο Football League Πρωτάθλημα. Το ύψος της μεταγραφής για την τριετή συμφωνία παρέμεινε άγνωστη, αλλά πιστεύεται ότι κυμαίνεται στα £750,000. Εμφανίστηκε με συνέπεια τη σεζόν 2006/07. Μία από τις πιο αξέχαστες στιγμές του ήταν όταν σκόραρε δύο γκολ στο Πρωτάθλημα Play-off Semi-final Second Leg εναντίον της Ντέρμπι Κάουντι, αν και δεν ήταν αρκετό καθώς η Ντέρμπι κέρδισε την ισοπαλία στα πέναλτι.
Σκόραρε το πρώτο του γκολ από της σεζόν 2007-08 με ένα σουτ από τα 12 μέτρα στον αγώνα όπου η Σαουθάμπτον νίκησε 3-2 επί της Στόουκ Σίτι , στις 26 αυγούστου 2007. Στη συνέχεια, στις 29 σεπτεμβρίου έβαλε το δεύτερο γκολ της σεζόν με σουτ από τα 15 μέτρα με νίκη  2-1 νίκη επί της Σέφιλντ γιουνάιτεντ , η οποία αποδείχθηκε ότι είναι ο νικητής.
Σύντομα μετά την τρίτη του σεζόν στην ομάδα, μετά την αναταραχή στη διοίκηση όπου άλλαξαν τεσσερις πρόεδροι σε έξι μήνες, έφυγε. Οι λόγοι για την αποχώρησή τουλέγεται ότι είναι νοσταλγία για την πατρίδα του, με τον ολλανδό μάνατζερ Ιαν Poortvliet να λέει ότι "δεν ήθελε κανέναν που δεν ήταν απόλυτα αφοσιωμένος στην ομάδα να παραμείνει στην ομάδα". Άλλες φήμες για την αποχώρησή του περιλαμβάνουν περικοπή μισθού από τον πρόεδρο Ρούπερτ Lowe, παρόλο που η Σαουθάμπτον δεν φέρεται να έχει λάβει αμοιβή για την επιστροφή του στη Once Caldas.

Επιστροφή στην Κολομβία

Μετά  την επιστροφή του Viáfara στη Once Caldas, η τύχη της ομάδας βελτιώθηκε και κέρδισαν το τρίτο τους Κολομβιανό πρωτάθλημα στην Apertura το 2009.
Το 2010 εντάχθηκε στην La Equidad και τους βοήθησε να φτάσει στον τελικό του τουρνουά της Apertura το 2010. Ακόμη, έφτασαν στα πλέι-οφ του Clausura το 2010.
Το 2011, υπέγραψε με τη Junior και είχε ένα εξαιρετικό ξεκίνημα, σκοράροντας σημαντικά γκολ στα δύο πρώτα παιχνίδια των ομίλων της Copa Libertadores 2011.
Κόσμος 138

Αποστολή

Είχε αριθμό σειράς N15001-05 και εκτοξεύτηκε με πύραυλο Βοστόκ-2, από το κοσμοδρόμιο του Πλεσέτσκ στις 19 Ιανουαρίου 1967. Αφού τέθηκε επιτυχώς σε τροχιά του δόθηκε η ονομασία Κόσμος 138, η διεθνής ονομασία 1967-004A και ο αριθμός 2646 στον Κατάλογο Δορυφόρων. Ο δορυφόρος τέθηκε σε λίγο χαμηλότερη τροχιά από την προβλεπόμενη αλλά ολοκλήρωσε την αποστολή του χωρίς προβλήματα.
Τέθηκε σε χαμηλή περιγήινη τροχιά που την 21η Ιανουαρίου 1967 (εποχή) είχε περίγειο 190 km, απόγειο 276 km, κλίση τροχιάς 64,5 μοιρών και τροχιακή περίοδο 89,16 λεπτών. Μετά από οκτώ ημέρες σε τροχιά, ο Κόσμος 138 καταστράφηκε στην ατμόσφαιρα ενώ η κάψουλα επανεισόδου -στην οποία μεταφέρονταν το φιλμ- έφτασε στην Γη στις 27 Ιανουαρίου (06:14 UTC).
Λαλίτσα

Η λαλίτσα είναι μικρό αερόφωνο μουσικό όργανο μικρού μεγέθους, που μοιάζει με σφυρίχτρα και χρησιμοποιείται στην Ελληνική Μουσική. Έχει σχήμα περίπου σφαιρικού αγγείου ή δοχείου και λέγεται επίσης και νεροσφυρίχτρα, αηδονάκι ή κούκος.
Τη χρήση της τη συναντούμε στα βυζαντινά χρόνια, σε μικρά και κοίλα κεραμουργήματα, πάνω σε ζωόμορφες λαβές γκλίτσας και αλλού, με ένα επιστόμιο, συνήθως μισογεμισμένη με νερό όπου χρησιμοποιείται για να βγάζει ήχο. Μερικές λαλίτσες παράγουν διάφορες νότες (όπως η οκαρίνα), άλλες δεν διαθέτουν τρύπες για τα δάχτυλα κι έτσι παράγουν πάντα την ίδια στερεότυπη νότα (όπως οι σφυρίχτρες). Η εθνομουσικολογία τις μελετά με το ίδιο ενδιαφέρον όπως και τα υπόλοιπα μουσικά όργανα.
Πράσινη Νέα Συμφωνία

Η Πράσινη Νέα Συμφωνία είναι μία έκθεση η οποία συντάχθηκε στις 21 Ιουλίου 2008 από την Ομάδα Πράσινη Νέα Συμφωνία και δημοσιεύθηκε από το Ίδρυμα Νέα Οικονομικά, το οποίο περιγράφει μία σειρά πολιτικών προτάσεων για να αντιμετωπιστεί η κλιματική αλλαγή, η τωρινή Χρηματοοικονομική κρίση, και όριο πετρελαίου. Η αναφορά ζητάει την αναρρύθμιση των χρηματοοικονομικών και φορολογίας, με μαζικές δημόσιες επενδύσεις σε ΑΠΕ. Ολόκληρος ο τίτλος της είναι: A Green New Deal: Joined-up policies to solve the triple crunch of the credit crisis, κλιματική αλλαγή and high oil prices.

Προέλευση και χρήση του τίτλου

Ο τίτλος της έκθεσης έχει σκοπό να ακουστεί ο όρος «Νέα Συμφωνία», ο οποίος χρησιμοποιήθηκε από τον Πρόεδρο των ΗΠΑ Φρανκλίνο Ρούσβελτ για να περιγράψει τα κοινωνικά και τα οικονομικά προγράμματα που εκπονήθηκαν σαν απάντηση του Κραχ της Γουόλ Στρητ και της αρχής της Μεγάλης Κρίσης. Όμως ο όρος «Πράσινη Νέα Συμφωνία» δεν εφευρέθηκε από την Ομάδα Πράσινη Νέα Συμφωνία. Προγενέστεροι χρήστες του όρου υπήρξαν οι Τόμας Λ. Φριντμαν (Thomas L. Friedman) και Έλσα Γουένζελ (Elsa Wenzel).
Από τη δημοσίευση της έκθεσης «Πράσινη Νέα Συμφωνία» και ύστερα, ο όρος χρησιμοποιείται συχνότερα. Μεταξύ άλλων ο Βαν Τζόουνς (Van Jones) τον χρησιμοποιεί συχνά στο βιβλίο του The Green Collar Economy.

Η «Παγκόσμια Νέα Συμφωνία» στο UNEP

Η σημαντικότερη υιοθέτηση του όρου, όμως, έγινε από το Περιβαλλοντολογικό Πρόγραμμα των Ηνωμένων Εθνών (United Nations Environment Programme). Στις 22 Οκτωβρίου 2008 ο Ακίμ Στέινερ (Achim Steiner), διευθυντής του UNEP, ξεκίνησε μία πρωτοβουλία πράσινης οικονομίας, γνωστή ως «Παγκόσμια Πράσινη Νέα Συμφωνία», στο Λονδίνο. Όπως η «Πράσινη Νέα Συμφωνία», η πρωτοβουλία UNEP καλεί για μία έκρηξη της πράσινης εργασίας, καθώς και την αναμόρφωση του παγκόσμιου οικονομικού συστήματος έτσι ώστε να μειωθεί η εξάρτηση από υδρογονάνθρακες.

Η Δήλωση της Αυστραλίας

Στις 9 Ιανουαρίου 2009 επτά φορείς της Αυστραλίας, το Αυστραλιανό Ίδρυμα για την Προστασία του Περιβάλλοντος (Australian Conservation Foundation), το Αυστραλιανό Συμβούλιο Συνδικάτων (Australian Council of Trade Unions), το Αυστραλιανό Συμβούλιο Κοινωνικών Υπηρεσιών (Australian Council of Social Service), το Αυστραλιανό Συμβούλιο Πράσινων Υποδομών (Australian Green Infrastructure Council), το Κλιματικό Ινστιτούτο της Αυστραλίας (Climate Institute of Australia), το Αυστραλιανό Ινστιτούτο Συνταξιοδοτικών Καταπιστευματοδόχων (Australian Institute of Superannuation Trustees) και το Αυστραλιανό Συμβούλιο Ιδιοκτητών (Property Council of Australia) δημοσίευσαν μία από κοινού δήλωση σχετικά με τις προοπτικές της «Πράσινης Νέας Συμφωνίας», με τίτλο «Towards a Green New Deal: economic stimulus and policy action for the double crunch».

Πράσινα σχέδια κινήτρων

Πολλά από τα εθνικά πακέτα κινήτρων προτάθηκαν ή υιοθετήθηκαν στο τέλος του 2008 ή στην αρχή του 2009 και είχαν ένα «πράσινο» συστατικό, για παράδειγμα στις ΗΠΑ και στην Ιαπωνία και στην Νότια Κορέα.
Γεώργιος Κούρτογλου

Βιογραφία

Ο Γεώργιος Κούρτογλου γεννήθηκε στην Κωνσταντινούπολη το 1856 σε Καππαδοκική ελληνική οικογένεια. Κατά τη διάρκεια της ζωής του κατείχε υψηλή κατάταξη στα γραφεία διοίκησης στην Οθωμανική Αυτοκρατορία, συμπεριλαμβανομένης της έδρας βουλευτή για τη Νίγδη στην Καππαδοκία, μια θέση την οποία κατείχε από το 1908 μέχρι το 1912.
Φλαβονοειδή

Τα φλαβονοειδή αποτελούν μια από τις μεγαλύτερες χημικές κατηγορίες δευτερογενών μεταβολιτών που απαντώνται στο φυτικό βασίλειο. Παρόλο που δεν σχετίζονται με την επιβίωση ενός φυτού, προσδίδουν στα φυτά έντονα χρώματα και διαδραματίζουν σημαντικό ρόλο στην προστασία τους από παθογόνους μικροοργανισμούς, υπεριώδη ακτινοβολία και φυτοφάγα ζώα. Τα ζώα και οι μύκητες δε διαθέτουν τη δυνατότητα σύνθεσης φλαβονοειδών, με εξαίρεση το κοράλι Echinophora lamellosa  και τους μύκητες Aspergillus candidus  και Phalus impudicus . Η πρόσληψη φλαβονοειδών μέσω της τροφής σε πολλές περιπτώσεις έχει δειχθεί ότι είναι ευεργετική για τον άνθρωπο.

Λειτουργίες στα φυτά

Τα φλαβονοειδή βοηθούν τα φυτά να αντεπεξέλθουν σε αντίξοες περιβαλλοντικές συνθήκες, όπως η υδατική καταπόνηση , τα εδάφη πλούσια σε τοξικά μέταλλα , η υπεριώδης ακτινοβολία  και μεγάλη ένταση φωτεινής ακτινοβολίας . Η βιοσύνθεση τους μπορεί να λάβει χωρά είτε κατά τη φυσιολογική ανάπτυξη και αύξηση των φυτών είτε μετά από τραυματισμό, μόλυνση ή έκθεση σε συνθήκες καταπόνησης. Στην πρώτη περίπτωση χαρακτηρίζονται ως προσχηματισμένα φλαβονοειδή, ενώ στη δεύτερη ως επαγόμενα .
Η έκκριση των φλαβονοειδών λειτουργεί ως σήμα παραγωγής απαραίτητων συστατικών για τη ανάπτυξη χρήσιμων συμβιωτικών οργανισμών στα φυτά . Επιπρόσθετα, συμμετέχουν στην εκδήλωση φαινομένων αλληλοπάθειας . Άλλες χρήσιμες για τα φυτά ιδιότητές τους είναι η συμβολή στην επούλωση τραυμάτων  στην προστασία των καρπών , αλλά και η επίδραση σε επιβλαβείς για τα φυτά μικροοργανισμούς, παρεμποδίζοντας τις βιολογικές τους λειτουργίες .

Δράσεις στον άνθρωπο

Πολλά φλαβονοειδή έχουν σπασμολυτικές, αντιαλλεργικές, διουρητικές και ανθελμινθικές δράσεις . Η συμβολή τους στην ανθρώπινη υγεία έχει αποδειχθεί σε πολλές περιπτώσεις ευεργετική, καθώς ενεργοποιούν ένζυμα τα οποία μειώνουν την πιθανότητα εμφάνισης συγκεκριμένων τύπων καρκίνου, καρδιακών παθήσεων και εκφυλιστικών παθήσεων που σχετίζονται με τη γήρανση. Κάποιες από αυτές τις ουσίες συμβάλλουν επίσης στην καλύτερη υγεία των δοντιών και τη μείωση της εκδήλωσης κοινών ασθενειών όπως η γρίπη.
Τα κόκκινα φασόλια, το ρόδι και οι διάφοροι τύποι βατόμουρων θεωρούνται τροφές πολύ υψηλής περιεκτικότητας σε φλαβονοειδή, ενώ πολλά κόκκινα και κίτρινα φρούτα και λαχανικά καθώς και κάποιοι ξηροί καρποί αποτελούν επίσης καλές πηγές αυτών των φυτικών συστατικών. Εκτός από τα τρόφιμα, τα φλαβονοειδή μπορούν να προσληφθούν με την κατανάλωση ποτών και αφεψημάτων με χαρακτηριστικά παραδείγματα το κόκκινο κρασί και το πράσινο τσάι.

Η χρήση τους στη βιομηχανία

Συχνή είναι η χρήση των φλαβονοειδών στη βιομηχανία τροφίμων ως χρωστικές, προσθετικά γεύσης  αλλά και ως προστατευτικά τροφίμων που οξειδώνονται εύκολα . Επίσης, χρησιμοποιούνται σε μεγάλο βαθμό στη φαρμακευτική βιομηχανία , ενώ σημαντικός είναι ο ρόλος τους και στη βιομηχανία των καλλυντικών εξαιτίας των αντιοξειδωτικών και των καταπραϋντικών ιδιοτήτων και αντιοιδηματικών δράσεών τους
Εθνόσημο της Νότιας Κορέας

Το εθνόσημο της Νότιας Κορέας αποτελείται από το σύμβολο taeguk που βρίσκεται στη σημαία της Νότιας Κορέας και περιβάλλεται από πέντε καλλιτεχνικά σχεδιασμένα πέταλα και μία κορδέλα που φέρει την επιγραφή Daehan Minguk («Δημοκρατία της Κορέας») και την επίσημη ονομασία της χώρας με χαρακτήρες Hangul. Το Yin και το Yang συμβολίζουν την ειρήνη και την αρμονία, ενώ τα πέντε πέταλα έχουν ένα νόημα και σχετίζονται με το εθνικό λουλούδι της Κορέας, τον ιβίσκο (Hibiscus syriacus).
Αντώνιος Μπερνάρης

Βιογραφία

Ήταν ο πρώτος διοικητής του ΟΓΑ, από τότε που συστάθηκε ο οργανισμός, το 1961 και μέχρι το 1969.
Υπηρέτησε ως υπουργός Γεωργίας στην κυβέρνηση του Πιπινέλη από τις 22 Ιουνίου 1963 ως τις 28 Σεπτεμβρίου 1963. Στην δικτατορική κυβέρνηση του Παπαδόπουλου ήταν υπουργός Κοινωνικών Υπηρεσιών για το διάστημα 26 Αυγούστου 1971 ως 31 Ιουλίου 1972.
Στη διοίκηση του ΟΓΑ τον Αύγουστο του 1969 τον διαδέχθηκε ο Χρήστος Ανδρικόπουλος.
Απεβίωσε το 1973 από καρδιακή ανεπάρκεια στο Ρυθμιστικό Κέντρο Αθηνών.
1771 Μάκοβερ

Φυσικά χαρακτηριστικά

Η μέση διάμετρος του Μάκοβερ εκτιμάται σε 56,72 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0501. Δεν είναι γνωστό αν και με ποια περίοδο περιστρέφεται ο Μάκοβερ γύρω από τον εαυτό του.
Γιάκομπ Τομάζιους

Βίος και έργο

Ήταν υιός του νομικού Michael Thomasius και αδελφός του ήταν ο επίσης νομικός Γιόχαν Τομάζιους (Johann Thomasius). Μορφώθηκε αρχικά από ιδιωτικό δάσκαλο και στα 1638-1640 φοίτησε στο Gymnasium zu Gera. Σπούδασε μεταξύ άλλων φιλοσοφία, φιλολογία και μαθηματικά στα Πανεπιστήμια της Λειψίας και της Βιτεμβέργης, έχοντας σπουδαίους διδασκάλους, όπως ο Αύγουστος Μπούχνερ (August Buchner), ο Γιόχαν Σπέρλινγκ (Johann Sperling) και ο Γιοχάνες Σαρφ (Johannes Scharff). Το 1642 έλαβε το πτυχίο του και το 1643 το μεταπτυχιακό του (Master of Arts) στη Λειψία.
Από το 1648 δίδαξε στο Nikolaischule, όπου διετέλεσε στα 1650-1653 υποδιευθυντής. Το 1653 διαδέχθηκε τον Φρίντριχ Λάιμπνιτς (Friedrich Leibniz) στην θέση του Καθηγητή Ηθικής Φιλοσοφίας στη Λειψίας, ενώ στα 1656 και 1659 έλαβε της έδρες της Διαλεκτικής και της Ρητορικής. Ακολουθούσε την σχολή σκέψης του Αριστοτέλη. Οι πιο διάσημοι μαθητές του ήταν ο Λάιμπνιτς και ο υιός του Κρίστιαν Τομάζιους. Επίσης διετέλεσε κοσμήτορας του Τμήματος Φιλοσοφικής και το 1669 έγινε πρύτανης του πανεπιστημίου. Το 1670 έγινε πρύτανης του Nikolaischule. Μεταρρύθμισε το πρόγραμμα μαθημάτων, υιοθετώντας την μελέτη της Καινής Διαθήκης στα ελληνικά. Θεωρούσε πως η μελέτη του Βιργιλίου και του Κικέρωνα ήταν πολύ δύσκολη για τους σπουδαστές. Από το 1676 ως το 1684 κατείχε την ιδιαίτερα τιμητική θέση του πρύτανη του Thomasschule.
Συνέγραψε έργα σχετικά με την ιστορία της φιλοσοφίας, την εκκλησιαστική ιστορία και την κλασική λογοτεχνία. Στο έργο Orationes, το οποίο εκδόθηκε το 1683, περιέλαβε την πρώτη ιστορική αφήγηση του λεγομένου προβλήματος των καθόλου.
Το 1653 νυμφεύθηκε τη Μαρία Βέμπερ (Maria Weber) (κόρη του Ιερεμία Βέμπερ, ο οποίος ήταν αρχιδιάκονος στον Άγιο Νικόλαο και αναπληρωτής καθηγητής), όμως η σύζυγός του απεβίωσε μερικά χρόνια αργότερα. Παντρεύτηκε ξανά στις 19 Σεπτεμβρίου 1664 και από το γάμο του με την Μαρία Άιχορν (Maria Eichhorn) απέκτησε δέκα παιδιά.